Luengas francas

As **luengas francas** (tamién ditas **francicas** u **franconas**, en alemán *Fränkisch*, en neerlandés *Frankisch*) ye o termin emplegau ta definir a cuantas luengas y dialectos chermanicos occidentals posiblement derivau d'as luengas y dialectos charraus orichinalment por os francos dende a suya etnochenesi en o sieglo III. As luengas que evolucionoron en o norte y este d'o Reino d'os Francos incluyen as luengas baixofrancas, d'as que en l'actualidat o neerlandés ye o prencipal miembro, os dialectos franco renano y franco central d'as luengas altochermanicas centrals occidentals (incluyindo-ie o luxemburgués), asinas como o grupo de transición formau por os dialectos alto francos. Os lungüistas tienen diferents opinions y puntos d'anvista sobre si istas luengas y dialectos descienden u no d'una sola protoluenga, o idioma franco, tamién conoixiu como istaevonico.

## Clasificación
### Baixo franco

As luengas baixofrancas, tamién ditas baixo franconas u baixofrancicas, consisten en o neerlandés, l'afrikaans, limburgués y os suyos dialectos, beluns d'os cuals son consideraus como luengas rechionals. Iste grupo de luengas se charra en os Países Baixos, Belchica, Francia, Sudafrica, Namibia, l'extremo occidental d'Alemanya (en a rechión d'a Baixa Renania y l'antigo ducau de Cleveris), Surinam, a mar Caribe, asinas como en os Estaus Unius, Canadá, Australia y Nueva Zelanda.

Con un total de mas de 40 millons de parlants ye o mayor grupo d'os tres que forman as luengas francas, estando amás o mas estendillau a livel mundial y estando l'unico grupo en que bi ha luengas oficial, nacionals y estándard.

A vegadas as luengas baixofrancas gosan agrupar-se con o baixo alemán, quedando asinas clasificadas como "baixochermanicas". Manimenos, encara que ista agrupación no se basa en innovacions lingüisticas comuns, sino que lo fa en l'ausencia d'a segunda mutación consonantica y as caracteristicas d'as luengas anglo-frisonas, os academicos modernos s'estiman mas de no fer ista agrupación. Bi ha una zona de transición entre as luengas baixofrancas y o franco central formada por os dialectos renano-mosans (por eixemplo o Baixo Dietsch, Bergish y Bergish Oriental) situaus a o sud d'o Limburgo neerlandés y en a rechión alemana de Baixa Renania (en alemán *Niederrhein*).

* Neerlandés (Baixo franco occidental), incluyindo o neerlandés de Surinam, o neerlandés de Jersey (desapareixiu) y o *[[Stadsfries]]*
** Brabantín, charrau en Brabant septentrional, en as provincias belgas d'Anvers y Brabant Flamenco asinas como en arias vecinas d'as provincias de Limburgo neerlandés and Limburgo belga
** Neerlandés de Gelders d'o Sud, charrau Gelderland y en arias vecinas d'o estau alemán de Renania d'o Norte-Westfalia (*Kleverländisch*), incluyindo o East Bergish, parti d'o franco renano-mosán, un grupo de transición enta o franco ripuario
*** Neerlandés de Pella en Pella (Iowa) en Estaus Unius.
** Flamenco occidental, charrau en o Flandres Zelandés y o Flandres Occidental belga.
*** Flamenco francés en o Flandres francés
** Flamenco oriental, charrau en l'este d'o Flandres Zelandés, en o Flandres Oriental belga y en arias adchacents d'o Flanders Occidental
** Zelandés, charrau en Zelanda y a vecina Goeree-Overflakkee
** Holandés, charrau Holanda Septentrional y Meridional
* Limburgués (Baixo franco oriental), charrau en as provincias neerlandesa y belga de Limburgo, asinas como en arias vecinas d'a provincia belga de Lidje y o estau alemán de Renania d'o Norte-Westfalia
** Baixo Bergish, charrau nomás en Alemanya, parti d'o grupo de transición renano-mosán
** Baixo franco renano-mosán (*Platdiets*) en o nord-este d'a provincia belga de Lidje
** Baixo limburgués, parti d'o grupo de transición renano-mosán
* Afrikaans, charrau en Sudafrica y Namibia

### Franco central y renano

Os dialectos francos centrals y renans d'as Luengas altochermanicas centrals occidentals se distribuyen por o sud-ueste de Renania d'o Norte-Westfalia, a mayoría de Renania-Palatinato, Sarre, norte de Baden-Württemberg, sud d'Hesse y norte Bavaria en Alemanya, en a muga entre o departamento francés de Mosela y Luxemburgo y  en Rumanía, charraus por os saxons de Transilvania y Norteamerica charraus por os alemans de Pennsilvania. S'estima que istos dialectos tienen bels 17.000.000 de fablants nativos
* Franco central
** Franco ripuario, charrau en o norte de Renania, incluyindo o franco ripuario colonés (*Kölsch*)
** Franco moselán, charrau en o sud de Renania, incluyindo o luxemburgués y o saxón de Transilvania
* Franco renano
** Franco palatín, incluyindo l'alemán de Pennsilvania
** Hessián, charrau en o estau de Hesse y en a rechión adchacent d'o Hesse renano en o estau de Renania-Palatinato
* Franco lorenés, termín colectivo ta os dialectos francons centrals y renans charraus en Francia

### Alto franco

:*Ta mas detalles, veyer l'articlo *'alto franco**'.
Os dialectos de l'alto franco se charran en l'aria de transición que ye entre as luengas altochermanicas centrals y as luengas altochermanicas superiors. S'estima que bi ha bels 2.500.000 parlants d'istos dialectos, a mayoría d'éls en a rechión bavara de Franconia.
* Franco oriental, charrau en os districtos bavaros de Alta, Meya and Baixa Franconia, asinas como en rechions vecinas de Baden-Württemberg, Hesse, Turinchia y Saxonia (o franco de Vogtland, charrau en a rechión saxona de Vogtland)
** Franco d'o Main
** Franco de Hohenlohe
* Franco meridional, charrau en o norte de Baden-Württemberg

## Referencias